**П Р А В И Л А**

**ЗА ПРЕМЕСТВАНЕ НА СТУДЕНТИ**

**ОКС „БАКАЛАВЪР“ И „МАГИСТЪР“ /СЛЕД СРЕДНО ОБРАЗОВАНИЕ/**

**В ТРАКИЙСКИ УНИВЕРСИТЕТ ГР. СТАРА ЗАГОРА**

1. **ОБЩИ ПОЛОЖЕНИЯ**

**Чл. 1.** С тези правила се определят изискванията и условията за преместването на студенти в Тракийски университет и от друго висше училище, факултет, специалност и форма на обучение. Правилата са съобразени със Закона за висшето образование, и по-конкретно с чл. 42, ал. 9, т. 7 и чл. 74, ал. 1, т. 2 от ЗВО, както и с приложимите нормативни изисквания и законови и подзаконови актове. Преместването на студенти е регламентирано и в Раздел VI. Преместване на студенти от Правилата за учебна дейност на Тракийски университет. В съответствие с чл. 32, ал. 1, т. 4 от ЗВО, всички въпроси, свързани с преместването на студентите, се решават окончателно от Ректорът на Тракийски университет.

**Чл. 2.** (1) Преместване се допуска не по-рано от края на успешно завършената предходна и не по-късно от началото на следващата учебна година.

(2) Факултетите могат да поставят допълнителни условия за преместване, като се съобразяват с капацитетните възможности на професионалното направление и прижожимите нормативни изисквания и вътрешни актове на Тракийски университет.

(3) Български гражданин, придобил студентски права в чуждестранно висше училище, при завръщане в страната, може да продължи образованието си в ТрУ при условията на ал. 1, 2, 4 и 5 и и при спазване на изискванията на Раздел VI от Правилата за учебна дейност на Тракийски университет.

(4) За продължаване на обучението по специалност от регулирана професия може да се признават завършени периоди на обучение и присъдени кредити само от проведено обучение по същата специалност от регулирана професия и в същата степен на висше образование.

(5) Не е възможно преместването в следните случаи:

- на студенти в първи курс;

- за бакалаври – по-горен от трети курс;

- за магистри след средно образование – след четвърти курс;

- за студенти, изгубили студентски права.

1. **ПРЕМЕСТВАНЕ НА СТУДЕНТИ ОТ ЕДНА ФОРМА НА ОБУЧЕНИЕ В ДРУГА В РАМКИТЕ НА ТРАКИЙСКИ УНИВЕРСИТЕТ**

**Чл. 3.** (1) Срокът за подаване на документи за промяна на формата на обучение е от 15 до 30 юли.

 (2) Студентът подава следните документи:

- Заявление до декана/директора на звеното;

- Документи, доказващи мотивите за промяната.

(3) Промяната на формата на обучение се разрешава със заповед от ректора по писмено предложение на декана/директора.

(4) При промяна на формата на обучение (от редовна в задочна и обратно), специалността се запазва.

 (5) Преминаването от една форма на обучение в друга се осъществява след успешно завършена учебна година и наличие на свободни места. В случай че кандидатите са повече от свободните места, те ще бъдат класирани съобразно общия успех от предходната учебна година В рамките на срока на обучение по специалността, студентът може да промени формата на обучение еднократно.

(6) Студентките-майки и студентите-бащи с деца до 6-годишна възраст могат да променят формата на обучение на изучаваната специалност, без да са налице всички изисквания по ал. 5.

1. **ПРЕМЕСТВАНЕ НА СТУДЕНТИ ОТ ЕДНА СПЕЦИАЛНОСТ В ДРУГА В РАМКИТЕ НА ТРАКИЙСКИ УНИВЕРСИТЕТ**

**Чл. 4.** (1) Срокът за подаване на документи за преместване от една специалност в друга е от 15 до 30 юли.

 (2) Студентът подава следните документи:

- Заявление до ректора на ТрУ по образец;

- Академична справка, удостоверяваща успешно завършена предходна учебна година, положени изпити, хорариум на дисциплините и кредити;

- Документи, доказващи мотивите за промяната;

- Копие от личен документ.

 (3) Подадените заявления се предават служебно за становища от деканските ръководства на двете звена – на звеното, в което се е обучавал студентът до този момент и приемащото звено.

 (4) Промяната се разрешава със заповед от ректора по писмено предложение на декана/директора на приемащото звено.

(5) Преместването на студенти от една специалност в друга в рамките на един факултет, филиал или колеж се допуска след успешно завършена учебна година, но не по-късно от втори курс, наличие на свободни места и при еднакви успешно положени кандидатстудентски изпити или държавни зрелостни изпити (ДЗИ).

(6) Преместване на студенти от една специалност в друга специалност от друга област на висше образование е възможно след успешно завършен първи курс, съвпадение на дисциплините в учебните планове не по-малко от 50%, еднакви успешно положени кандидатстудентски изпити или държавен зрелостен изпит (ДЗИ) и наличие на свободен капацитет. Такава промяна на специалност е неприложима за регулираните специалности в МФ, ВМФ, Филиал Хасково и МК.

(7) Особени случаи по преместване на студенти при подадено заявление от страна на студента с приложени документи, удостоверяващи основанието на специалния случай, се решават окончателно от ректора на ТрУ.

**III – 1. ПРЕМЕСТВАНЕ НА СТУДЕНТИ ОТ ЕДНА ФОРМА НА ФИНАНСИРАНЕ В ДРУГА В РАМКИТЕ НА ТРАКИЙСКИ УНИВЕРСИТЕТ (ПРЕМЕСТВАНЕ ОТ ПЛАТЕНО ОБУЧЕНИЕ В ОБУЧЕНИЕ, СУБСИДИРАНО ОТ ДЪРЖАВАТА)**

**Чл. 4А.** **(1)**Ежегодно, след приключване на есенна ликвидационна сесия, Тракийски университет обявява незаетите места, финансирани от държавата за всяка специалност и курс на обучение.

**(2)** След първия курс на своето обучение студентите, обучаващи се в платена форма на обучение, имат право да кандидатстват за преместване в същата специалност, но във форма на обучение, субсидирано от държавата, само при изпълнение на следните условия:

1.       Съответната специалност и курс на обучение да се предлагат и във форма на обучение, субсидирана от държавата и да има свободни незаети места в рамките на обявените по ал. 1.

2.       Кандидатът за прехвърляне кандидатства заедно с кандидат-студентите за текущата година, класира се на общо основание и се приема в рамките на ежегодно обявените свободни места, финансирани от държавата.

**(3)**В случай, че кандидатите са повече от местата, обявени по ал. 1, те ще бъдат класирани съобразно кандидатстудентския състезателен бал.

**(4)**При промяна на формата на финансиране (от платено обучение в обучение, субсидирано от държавата), специалността и съответният курс на обучение на премествания студент се запазват, като се прилагат изискванията на чл. 2 от настоящите правила.

(5) За регулираните специалности в МФ, преместване от платено обучение в обучение, субсидирано от държавата, се разрешава единствено след първи курс – във втори курс на обучение по съответната специалност. При липса на незаети места по предходното изречение за втори курс, финансирани от държавата за всяка специалност, не се допуска повторно записване в първи курс, като обучението продължава в платена форма на обучение.

1. **ПРЕМЕСТВАНЕ НА СТУДЕНТИ ОТ ДРУГИ ВИСШИ УЧИЛИЩА В Р БЪЛГАРИЯ**

**Чл. 5.** (1) Срокът за подаване на документи за преместване от други висши училища в Р България е от 15 до 30 юли.

(2) Студентът подава следните документи:

- Заявление до ректора на ТрУ по образец;

- Академична справка, удостоверяваща успешно завършена предходна учебна година, положени изпити, хорариум на дисциплините и кредити;

- Копие от дипломата за средно образование;

- Копие от личен документ.

 (3) Подадените заявления се предават служебно за становища от деканското ръководство / ръководството на филиала/колежа, в което кандидатът желае да се премести. Деканът/директорът на съответното звено определя курса на обучение при преместването въз основа на положените семестриални изпити в другия университет и в съответствие с учебния план на специалността. При определяне курса на обучение прехвърляният студент не трябва да има повече от 3 неположени изпита от предходните години, включително СИД, съобразно учебния план на специалността, преподавана в ТрУ.

(4) Преместването на студенти от други висши училища в Р България се разрешава със заповед от ректора на ТрУ по писмено предложение на декана на съответния факултет/директора на филиала/колежа и се обявява не по-късно от началото на учебната година.

1. **ПРЕМЕСТВАНЕ НА СТУДЕНТИ В ДРУГИ ВИСШИ УЧИЛИЩА В Р БЪЛГАРИЯ**

**Чл. 6.** (1) Преместването на студенти от Тракийски университет в друго висше училище в страната се извършва съгласно чл. 32, ал. 1, т. 4 от ЗВО.

(2) Преместването на студенти от ТрУ в друго ВУ се извършва по желание на студента на базата на подадено заявление до ректора, след което се издава заповед за отписване от ТрУ в съответствие с чл. 74, ал. 1, т. 2 от ЗВО.

1. **ПРЕМЕСТВАНЕ НА СТУДЕНТИ ОТ ЧУЖДЕСТРАННИ ВИСШИ УЧИЛИЩА**

**Чл. 7.** (1) Срокът за подаване на документи за преместване от други висши училища в Р България е от 15 до 30 юли.

(2) Студентът подава следните документи:

- Заявление до ректора на ТрУ по образец и собственоръчно подписано от кандидата;

- Академична справка – преведена на български език и легализирана, удостоверяваща успешно положени изпити по съответните дисциплини с присъдените кредити и хорариум;

- Служебни бележки, удостоверяващи резултатите от успешно положени кандидатстуденски изпити – за специалностите, при които за прием е задължително успешното полагане на такива (неприложимо – за учебните програми с чуждоезиково обучение);

- Копие от дипломата за средно образование;

- Копие от личен документ.

(3) Документите на кандидатите се изпращат служебно за разглеждане до деканското ръководство на съответния факултет или до ръководството на филиала/колежа.

 (4) Документите на кандидатите за преместване от чуждестранни висши училища се разглеждат по специален ред с оглед признаване на завършени периоди на обучение при спазване на установените изисквания за придобиване на висше образование по същата или сродна специалност от специализирани комисии по разглеждане на дипломи и академични справки за признаване на периоди на обучение, базирани на системата за трансфер на кредити в основното звено. На база решението на специализираната комисия, ръководителят на основното звено прави предложение за курса на обучение. При определяне курса на обучение, прехвърляният студент не трябва да има повече от 3 неположени семестриални изпита от предходните години, включително СИД, съгласно учебния план на съответната специалност в ТрУ. Одобрените кандидати могат да бъдат премествани при условията на чл. 2, ал. 4 и ал. 5 от настоящите правила.

 (5) Окончателното решение по заявленията на кандидатите за преместване от чуждестранни висши училища се взема от ректора на ТрУ по писмено предложение на декана на съответния факултет/директора на филиала/колежа. На одобрените за преместване кандидати се издава заповед за записване, която се обявява не по-късно от началото на учебната година.

1. **ДОПЪЛНИТЕЛНИ РАЗПОРЕДБИ**

**Чл. 8.** Студенти от ТрУ или от други висши училища, представили документи с невярно съдържание, предоставили невярна информация при попълване на документите или заблудили администрацията и ръководството на ТрУ, се отстраняват от висшето училище, независимо от курса на обучение.

**Чл. 9.** Кандидати за преместване от други висши училища, които не са граждани на ЕС или на страна от ЕИП, трябва да подават документите си не по – късно от 1 юли с оглед сроковете по процедурата за издаване на виза Д.

**Чл. 10. Допълнителни условия, определени от основните звена, за преместване на студенти:**

**В структурните звена, в които има задочно обучение, стартиращо от месец януари, срокът за подаване на документи за преместване в съответната специалност, задочна форма на обучение, е от 1 до 15 декември.**

**Аграрен факултет:** Звеното ще се ръководи от общите правила.

**Ветеринарномедицински факултет:** Звеното ще се ръководи от общите правила.

**Медицински факултет:** Заявленията за преместване трябва да се подават лично от кандидата или от нотариално упълномощено от кандидата лице.

**Медицински колеж:** Звеното ще се ръководи от общите правила.

**Педагогически факултет:** Звеното ще се ръководи от общите правила.

**Стопански факултет:** Звеното ще се ръководи от общите правила.

**Факултет „Техника и технологии“, гр. Ямбол:** Звеното ще се ръководи от общите правила.

**Филиал Хасково:** Звеното ще се ръководи от общите правила.

***Настоящите правила за преместване са актуализирани и приети с решение на АС на ТрУ (Протокол № 33 от 30.11.2022 г.)***.